REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/230-21

26. maj 2021. godine

B e o g r a d

ZAPISNIK

SEDME SEDNICE ODBORA ZA ZAŠTITU ŽIVOTNE SREDINE,

ODRŽANE 26. MAJA 2021. GODINE

Sednica je počela u 12,00 časova.

Sednicom je predsedavao prof. dr Ljubinko Rakonjac, predsednik Odbora.

Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Marija Todorović, Marko Mladenović, Tomislav Janković, Jelena Obradović, Nevenka Kostadinova, Dragan M. Marković, Akoš Ujhelji i Mina Kitanović,

Sednici su prisustvovali zamenici članova Odbora: Momir Stojilković, Olja Petrović, Stanislava Janošević i Samira Ćosović.

Sednici nisu prisustvovali članovi Odobra: Vesna Krišanov i Aleksandra Pavlović Marković.

Sednici su prisustvovali i predstavnik Ministarstva zaštite životne sredine: Ivan Karić (državni sekretar Ministarstva zaštite životne sredine), Zvonko Damnjanović (iz Građanska čitaonica Evropa), Nikola Egić (iz Udruženja reciklera Srbije) i Lidija Radulović (iz Beogradskog centra za političku izuzetnost).

Na predlog predsednika Odbora, sa 15 glasova za, jednoglasno, usvojen je sledeći:

D n e v n i r e d :

1. **Informacija o radu Ministarstva zaštite životne sredine za period februar-april 2021. godine;**
2. **Razno.**

Pre prelaska na rad po utvrđenom dnevnom redu sa 15 glasova za, jednoglasno, usvojen je Zapisnik Šeste sednice Odbora za zaštitu životne sredine, održane 18. marta 2021. godine.

Prva tačka dnevnog reda - **Informacija o radu Ministarstva zaštite životne sredine za period februar-april 2021. godine**

Ivan Karić, državni sekretar Ministarstva zaštite životne sredine, preneo je izvinjenje ministarke Irene Vujović, koja zbog obaveza nije bila u mogućnosti da prisustvuje sednici Odbora U uvodnom izlaganju, kao najznačajniju zakonodavnu aktivnost u proteklom periodu, istakao je donošenje Zakona o klimatskim promenama. Realizovane su Uredba o rasporedu i korišćenju sredstava za subvencionisanje zaštićenih prirodnih dobara od nacionalnog interesa u 2021. godini, Uredba o proglašenju Spomenika prirode „Kalemegdanski rt“ i Uredba o proglašenju Predela izuzetnih odlika „Ade i odseci kod Slankamena“. Usvojen je Pravilnik o izmenama i dopunama o Pravilnika o sadržini dokumentacije koja se podnosi uz zahtev za dobijanje dozvole za uvoz, izvoz i tranzit otpada. Potpisan je Sporazum o produžetku Programa podrške infrastrukturnim projektima zaštite životne sredine za još dve godine u saradnji sa EISP2, koji finansira Kraljevina Švedska.

Istakao je da je ministarka Irena Vujović bila veoma aktivna u proteklom periodu, te je održala više međunarodnih sastanaka, između ostalih, sa ministrom ekologije Crne Gore, sa ambasadorom Republike Koreje, kao i sa šefom Misije Međunarodnog monetarnog fonda za Srbiju. Nastavljene su aktivnosti u delu uspostavljanja i jačanja institucionalnih i administrativnih kapaciteta u okviru Poglavlja 27 i finalizovana je koordinacija pripreme pitanja za oblast životne sredine i klimatskih promena, dobijenih u okviru COELA procesa. Pripremljeni su dopisi i dostavljeni institucijama sa zahtevom za imenovanje članova Radne grupe za implementaciju ciljeva Deklaracije iz Sofije o Zelenoj agendi za Zapadni Balkan.

Napomenuo je da su 1. februara 2021. godine raspisani javni konkursi: za dodelu sredstava za sufinansiranje realizacije projekata smanjenja zagađenja vazduha u Srbiji poreklom iz individualnih izvora i za nabavke, zamene i sanacije kotlarnica. U skladu sa tim, dodeljena su sredstva za 10 jedinica lokalne samouprave u iznosu od gotovo sto miliona dinara opštinama Kosjerić, Opovo, Srbobran i Priboj kao i gradovima Užicu, Kraljevu, Kragujevcu, Nišu, Vranju i Novom Pazaru. Takođe sredstva za sanaciju kotlarnica su dodeljena za još 24 jedinice lokalne samouprave (Grad Valjevo, Grad Užice, Opština Odžaci itd.) u iznosu od gotovo dvestotine miliona dinara. U skladu sa Javnim konkursom za sufinansiranje nabavke sadnica i pošumljavanja zemljišta autohtonim vrstama, sredstva u iznosu od skor milion dinara opredeljena su za 38 jedinica lokalne samouprave (Pančevo, Čačak, Niš, Čajetina, Negotin itd.). Sproveden je i Javni konkurs za dodelu sredstava projektu očuvanja vode i prirodnih resursa na reci Lim.

Istakao je da je 16. aprila održana prva Konferencija na temu Nacrta programa zaštite vazduha u Republici Srbiji. Dodao je i da je urađen izveštaj za Evropsku komisiju za period 7.12.2020 – 31.3.2021. godine za delokrug rada Sektora za upravljanje životnom sredinom u okviru Pregovaračke pozicije.

U okviru Sektora za zaštitu prirode i klimatske promene, pokrenuta je procedura pribavljanja saglasnosti Vlade na Zaključak kojim se ovlašćuje ministar za potpisivanje kolektivnog ugovora za javna preduzeća: „Nacionalni park Tara“, „Nacionalni park Đerdap“ i „Nacionalni park Kopaonik“ kao i izmenama Pravilnika o radu Društva sa ograničenom odgovornošću „Rezervat Uvac“. Takođe pripremljen je Obrazac za izmenu javne nabavke za usluge utvrđivanja osetljivosti zemljišta na proces acidifikacije na teritoriji Šapca, Bogatića i Vladimiraca. U planu je objedinjavanje javnih nabavki radi ubrzanja postupka remedijacije i rekultivacije degradiranog zemljišta na lokalitetu postrojenja Ellis Enterprises East d.o.o. u Kruševcu.

U okviru Sektora za upravljanje otpadom i otppadnim vodama, u završnoj fazi realizacije su projekti na loklitetima Čačak, Trstenik, Novi Sad, Požarevac, Raška itd. Takođe realizovan je i Ugovor za izgradnju postrojenja za prečišćavanje otpadnih voda na teritoriji Boljevca, Pećinaca, Apatina, Bele Palanke, Babušnice, Lapova i Priboja.

Što se tiče Sektora za finansijsko upravljanje i kontrolu, obavljeni su poslovi obračuna naknada, izrade i izdavanja rešenja za naknadu za zagađenje životne sredine, naknade za posebne tokove otpada kao i naknade za ambalažni otpad, ostvareni prihodi su 1.79 milijardi dinara.

Što se tiče Odeljenja za javne nabavke, posle skoro dvadeset godina, osposobljen je brod laboratorija „Argus“, koji će ploveći Dunavom i Savom uzimati uzorke i pratiti stanje životne sredine.

Sektor za nadzor i preventivno delovanje bio je aktivan u proteklom periodu, te je izvršeno 1060 inspekcijskih pregleda i doneto je 77 rešenja, pokrenuti su prekršajni postupci i izrečena je 21 mera zabrane.

Pohvalio je rad Agencije za zaštitu životne sredine, dodavši da je u toku izrada izveštaja na temu „Status površinskih voda Srbije 2017-2019. godine“. Naveo je da je Grupa za monitoring nastavila je sa radom na 37 automatskih stanica, kao i sa mobilnom stanicom u Šapcu sa uzorkovanjem i praćenjem suspendovanih čestica PM10 i PM2.5, kao i monitoring alergenog polena. Obavestio je Odbor da je u toku izrada godišnjeg izveštaja o stanju kvaliteta vazduha za 2020. godinu, koji će biti posebno prezentovan Odboru na nekoj od narednih sednica. Pohvalio je aplikaciju postavljenu na sajt Agencije pod nazivom „Ukloni divlju deponiju“, koja je nastala kao rezultat saradnje sa UNDP-om.

Na kraju svog izlaganja, naveo je da broj divljih deponija konstantno varira, istakavši posebno nepovoljno stanje u Šapcu, kao i u obodnim delovima Beograda. Naglasio je da se pristup ministarke Irene Vujović, koji se ogleda u direktnoj komunikaciji i saradnji sa lokalnim samoupravama, pokazao kao veoma efikasan.

U diskusiji su učestvovali: Gojko Palalić, Prof. dr Ljubinko Rakonjac, Ivan Karić, Zvonko Damnjanović i Nikola Egić.

Postavljeno je pitanje o izmenama i dopunama Zakona o zaštiti prirode, koji je bio u proceduri, kao i pitanje koje se odnosi na sredstva koja su opredeljena za pošumljavanje zemljišta autohtonim vrstama drveća i žbunja - zašto se ne bi sadile i neautohtone vrste (naveden je primer Mađarske, koja je sadnjom bagrema i topole udvostručila procenat pošumljenosti). Pohvaljen je rad Ministarstva.

Objašnjeno je da se radi o pošumljavanju tačno određenog zemljišta, te da iz tog razloga dolaze u obzir samo autohtone vrste, jer je jedini ispravan način pošumljavnje autohtonim vrstama, jer samo one odgovaraju ekološkim uslovima naših staništa, kako bi se očuvao predelni biodiverzitet, dok za parkove i drvorede to ne važi, te u obzir mogu doći dekorativne vrste, kao i neautohtone vrste. Bagrem je invanzivna vrsta koja se nekontrolisano širi, pa ga je nemoguće iskrčiti u delovima gde ne treba da bude.

Rečeno je da se na izmenama i dopunama Zakona o zaštiti prirode intenzivno radi, i da su u toku konsultacije unutar sektora, kao i konsultacije sa ministarstvima koje imaju nadležnost u toj oblasti. Na sastanku Štaba za vandredne situacije naveden je podatak da je pošumljenost u Srbiji iznad 30%, ali to još uvek nije zvanično objavljeno.

Ukazano je na problem prevelike zagađenosti vazduha i reka, kao i na to da se, prilikom rekonstrukcije toponice u Boru, nije radila procena uticaja na životnu sredinu. Izneta je velika zabrinutost građana zbog zagađenja reka u tom području, budući da Borska reka predstavlja jednu od najzagađenijih u Evropi, te da se opravdano strahuje da će se isto dogoditi i sa rekom Timok. Pohvaljen je rad Agencije za zaštitu životne sredine, ali i izražena i zabrinutost povodom činjenice da se problem zagađenja grada Bora, kao i istočne Srbije za sada samo konstatuje i da još uvek nema adekvatne reakcije. Apelovano je da se formira ekološka komisija, koja bi se izlaskom na teren uverila u ozbiljnost situacije.

Ivan Karić, državni sekretar Ministarstva zaštite životne sredine, pohvalio je dobru saradnju sa Ministarstvom energetike upravo po pitanju grada Bora. Konstatovao je da problem zagađenja vazduha datira decenijama unazad, još od otvaranja termoelektrana, ali i da se intenzivno radi na tome. Istakao je da prelazak na obnovljive izvore energije predstavlja veliki pomak. Naglasio je da nijedan projekat koji odobri Ministarstvo zaštite životne sredine ne može biti realizovan bez dokumenta o uticaju na životnu sredinu kao i da razvoj privrede ne sme ići na štetu životne sredine.

Pohvanjeno je donošenje Pravilnika o dokumentaciji za izdavanje dozvola za uvoz, izvoz i tranzit otpada. Ukazano je na to da je rebalansom budžeta opredeljeno manje sredstava za posebne tokove otpada. Zamoljeno je Ministarstvo da raspiše konkurs za dodelu podsticajnih sredstava, budući da recikleri rade šest meseci, a još nisu precizirani uslovi i kriterijumi, pa ukoliko bi došlo do promena istih, to bi predtavljalo veliki problem.

Ivan Karić podsetio je da su donete uredbe o Listi neopasnog otpada za koji se ne izdaje dozvola, kao i o listama otpada za prekogranično kretanje. Naglasio je da dve milijarde opredeljene za reciklere zvuči mnogo, naročito kada se uzme u obzir da se poslednjih deset godina konstantno opredeljuje po 2 ili 2.5 milijarde dinara, te da zbog toga, kao i što građani očekuju efikasnost od države, tako i država očekuje isto od reciklera i da je samo zajedničkom saradnjom moguće rešiti problem.

Pošto je razmotrio Informaciju o radu Ministarstva zaštite životne sredine, za period februar-april 2021. godine, na predlog predsednika Odbora, Odbor je, jednoglasno, odlučio da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva zaštite životne sredine za period februar-april 2021. godine i odlučio da je prihvati.

Druga tačka dnevnog reda – **Razno**

Prof. dr Ljubinko Rakonjac, predsednik Odbora, podsetio je članove Odbora da je 5. jun Svetski dan zaštite životne sredine, ukazavši na to da Odbor za zaštitu životne sredine treba da obeleži ovaj važan datum i time skrene pažnju javnosti na potrebu očuvanja životne sredine. U skladu sa tim, najavio je da će sledeću sednicu Odbora sazvati za petak, 4. jun 2021. godine, van sedišta Narodne skupštine, u Sremskoj Mitrovici. Dodao je da, zbog epidemiološke situacije, u ovom sazivu Narodne skupštine, Odbor nije održao sednice van sedišta Narodne skupštine, pa će ovo biti prva takva sednica.

Član Odbora, Tomislav Janković zahvalio se na ukazanom poverenju da se prva sednica Odbora van sedišta Narodne skupštine održi baš u Sremskoj Mitrovici. Rekao je da će na sednici biti predstavljena inicijativa za formiranje neformalnih zelenih odborničkih grupa u lokalnim samoupravama. Naveo je da je Grad Sremska Mitrovica podržao projekat Regionalne razvojne agencije Srem, koju je formiralo svih sedam lokalnih samouprava Sremskog upravnog okruga, a koji je podnela Švajcarskoj razvojnoj agenciji za finansiranje. Na sednici će biti predstavljen i rad regionalne deponije Srem-Mačva, kao i rad dve lokalne nevladine organizacije. Po završetku sednice, predviđen je obilazak Specijalnog rezervata prirode Bara Zasavica.

Odboru je upućen poziv od nevladinih organizacija da održi sednicu u Boru ili u Zaječaru, a inicirano je i pokretanje eko biltena, kako bi zainteresovani mogli da se informišu o ekološkim temama.

Sednica je završena u 13,10 časova.

SEKRETAR PREDSEDNIK

Milica Bašić prof. dr Ljubinko Rakonjac